LidanRubinov/Halacha-QA huggingface dataset:
שאלה: טלית בחופה אשכנזית: האם אשכנזים מתעטפים בטלית בחופה?
תשובה: אני הנהגתי אצלנו לעשות כן. ראיתי שאצל אחינו הספרדים מקובל שהחתן מתעטף בטלית. ידוע שהש"ך ביו"ד נשאר בקושיא למה החתן לא מברך "שהחיינו" בנישואין. הקושיא היא חזקה והתירוצים שם הם, במחילה, קלושים. לכן אני אומר שאין סיבה שלא נאמץ אצלנו האשכנזים את מנהג יהודי ספרד ויברך שהחיינו ויתכוון על הבגד אם רוצה להחמיר ובעיקר על שמחת הנישואין וגם להוציא ידי חובה את הכלה.
שאלה: הטענת פלאפון במקום ציבורי: האם מותר לי להטעין פלאפון במקום ציבורי?
תשובה: אני חושב שלא מקפידים על כזה דבר וזה כמו נזק של פחות משווה פרוטה.
שאלה: מלחמת גוג ומגוג: כולם כל הזמן אומרים את זה ואני לא יודע מה זה. אתם יכולים להסביר לי מה זה מלחמת גוג ומגוג?
תשובה: מלחמת גוג ומגוג היא מלחמה המתוארת בנבואת יחזקאל, בה מתוארת מלחמה גדולה שתערך בין ישראל לבין אומות העולם בראשותו של גוג. על פי הנבואה זו תהיה מלחמה קשה אך בסופה יכה הקב"ה את אויבי ישראל. ורבו הפרשנויות לנבואה זו. יש המפרשים אותה בדרך של משל ויש הטוענים שהיא מאחורינו, כלומר, אחת המלחמות שכבר עברנו הייתה המלחמה ההיא, ומכל מקום נראה שנבואה זו נכללת בדבריו של הרמב"ם שבדברים אלו לא נדע כיצד יהיו עד שיהיו.
שאלה: משחת שיניים לאשכנזים בשבת: האם יש אופן בו לאשכנזים יהיה מותר להישתמש בשבת במשחת שניים?
תשובה: האשכנזים מחמירים שלא להשתמש במברשת שיניים ומשחת שיניים בשבת ולהתרחק מזה. לכן אני אומר שמי שצריך לכך ישתמש במי פה. אם ממיסים את המשחה במים מערב שבת אין בעיה.
שאלה: לבוש בתפילה כמו לפני מלך: ראיתי בתשובות השונות כי כשאנו באים להתפלל עלינו להתלבש כמו לפני מלך. אולם הרי למדתי מספר פעמים שהקב"ה הוא אבינו ואנו בניו, וברור שאם הייתי בא אל אבי, או אפילו אל המלך הייתי בא שלוש פעמים ביום כל יום, לא הייתי מתלבש בגדי פאר אלא הייתי מתלבש כמו שאני בבית. כלומר, אם מישהו מבקר אצלי כל יום אז הגיוני שארגיש קרוב אליו עד כדי "לפגוש" אותו בפיג מה למשל. יש לי ויכוחים רבים עם אבי בעניין זה והייתי רוצה לדעת מדוע לא ניתן להתייחס לקב"ה כאל אבינו גם בענין הלבוש?
תשובה: הכלל שאם בלבוש שאדם היה יכול להקביל בו פני מלך או אדם נכבד אפשר להתפלל, אבל בלבוש מרופט או מרושל ומלוכלך שאדם לא ילך בו לפגוש אדם חשוב או לחתונה אין ראוי להתפלל עימו. בפיג'מה לא ראוי להתפלל בצורה נורמלית אלא במקרה של חולה במיטה שהוא מקרה חריג.
שאלה: מוקצה בדיסק: האם דיסק הוא מוקצה, אם כן, איזה?
תשובה: מאחר והשימוש בדיסק הוא אסור בשבת, אם כן, דיסק הוא מוקצה ככלי שמלאכתו לאיסור.
שאלה: להוציא ידי חובה : המשנ"ב באו"ח סימן ח סימן קטן י"ד מביא שגם יהודי שיצא ידי חובה בלברך על טלית שלו יכול לברך בשביל אחרים דהא "כל ישראל ערבים". האם אפשר להחיל כלל זה גם על ברכות אחרות, לדוגמה, ברכות הנהנין? אני מביא ליהודי אוכל ומברך בקול רם למרות שאני לא צריך לברך והוא מתכוון לצאת ויצא או דילמא רק גבי ציצית אמרינן, שהרי המשנ"ב מוסיף שברכת שהחיינו לא יכול לברך בשביל אחר. האם צריך שותפות במצווה או שיש כלל אחר?
תשובה: בברכת הנהנין אם אדם לא נהנה בעצמו אי אפשר להוציא ידי חובה, אלא אם כן הוא נהנה בעצמו גם כן. אבל בברכות המצוות כמו שופר או מגילה גם שבעל התוקע או קורא המגילה כבר יצא ידי חובה הוא יכול בכל זאת להוציא ידי חובה את השומעים כי יש במצוות ערבות, שכל אחד חייב שגם חבירו יקיים. בברכת המזון גם אפשר להוציא מדאורייתא אבל מדרבנן אמרו ח שאדם לא יברך להוציא את חבירו בברכת המזון אם לא אכל בעצמו, שכתוב "ואכלת ושבעת וברכת", שמי שאכל הוא שיברך. אמנם מי שפטור ממצווה לא יכול להוציא בה ידי חובה, ולכן חרש לא יכול להוציא בתקיעת שופר לדוגמא, או אשה אינה יכולה להוציא ידי חובה במצוות שהיא פטורה מהם, רק מי שחייב במצווה, אפילו אם כבר יצא ידי חובה יכול להוציא ידי חובה אחרים.
שאלה: מתי שייך לא ילבש: לא הבנתי את הגדר של לא ילבש, הרי אם כל האיסור הוא כדי שנשים לא יתערבו עם גברים ולהפך, אז למה, לדוגמא, אסור להוריד שערות בית השחי הרי זה לא יגרום להתערבב? וכן לדוגמא מכנסיים לאישה (שמעתי שיש אומרים שמלבד הצניעות יש בעיה של לא ילבש), אם אישה תלבש מכנסיים זה לא יגרום לה להתערב עם גברים?
תשובה: הכלל הוא, שח הבינו שהאיסור הוא לגברים להתייפות במיני יופי של נשים. נכון שבאופן כללי האיסור הוא כדי למנוע ערבוב אבל צריך לשמור על צניעות בכל אופן גם אם אין חשש שיבואו להתערבב. ולכן מיני יופי המיוחדים לנשים, אין לגברים לעשותם. לכן, בדורות הקודמים אסרו לגברים להסתכל במראה. היום זה כבר נפוץ שגברים מסתכלים במראה ולכן אין לה גדר של דבר מיוחד לנשים.
שאלה: נטילת ידיים אחר החלפה לתינוק: 1) האם אחר שמנקים לתינוק שעשה צרכיו בטיטול, ונוגעים במקומות המכוסים שלו - צריך ליטול ידיים? 2) האם שטיפת ידיים בסבון מספיקה, או שיש גם ליטול ידיים? 3) האם נגיעה בכפות רגליו של תינוק בן מספר חודשים מצריכה נטילת ידיים?
תשובה: 1) כן, לצורך דברים שבקדושה ותפילה. 2) לא צריך בכלי, לכן שטיפה מספיקה. כלי צריך רק לפני סעודה או בבוקר. 3) לא צריך, שלגבי תינוק זה נחשב מקום נקי.
שאלה: האם צבע מקבל טומאה וכשרות למחצלת: רציתי לשאול האם צבע מקבל טומאה. חשבתי על צביעת הלייסטים שלי שעליהם אני מעמיד את הסכך - האם מותר לצבוע אותם כדי שלא יהרסו בגשם? ומה הדין לגבי צביעת הסכך עצמו. האם גם זה מותר? האם בכך פסלתי אותו? האם יש הבדלים בין סוגי צבעים שונים? (א"כ, אשמח אם הרב יפרט). ואם אפשר עוד שאלה, ראיתי שיש פוסקים שאומרים שאי אפשר לקנות מחצלת שאין עליה כשרות לשם סוכה. מה דעת הרב? כי הרי אם אני קונה קנים שכשרים באופן עקרוני לסיכוך, אז מה אם החוטים מקבלים טומאה, הרי דין מעמיד לא מעכב, האם זה נכון? שנה טובה לרב ולכל בני ביתו.
תשובה: מותר לצבוע את הסכך בכל צבע שהוא. מחצלת המיועדת לשכיבה פסולה אולם סכך לנצח, אם אינו ראוי לשכיבה, והחוטים המחברים את הקנים עשויים מן הצומח ולא מפלסטיק או מתכות, הוא כשר לסכך.
שאלה: התנגדות הלכתית לשעון קיץ: האם יש התנגדות הלכתית למעבר בין שעון קיץ לחורף ולהפך? אם כן, מדוע? כמו כן, האם יש התנגדות הלכתית לאחר את זמן המעבר לשעון החורף, לטובת ניצול טוב יותר של משאבים טבעים?
תשובה: המעבר בין השעונים הינו עניין של תועלת ונוחות ציבורית בלבד. במסגרת שיקולי הנוחות הציבורית, יש מחברי הכנסת שומרי המצוות שטענו בדיונים על מועד החלפת השעון שיש אנשים ששעון קיץ יגרום להם קושי בצום יום כיפור, בשל 'התארכותו' של הצום (התארכות שלמען האמת היא מדומה לחלוטין, שהרי תחילת וסוף הצום תלויים רק בשקיעה). חג שמח הרב יעקב כהן.
שאלה: נר ששבת במוצאי יום הכיפורים: אם כבה הנר שהדלקנו בערב יו"כ או אם לא השאירו נר כלל, האם להדליק נר להבדלה או להבדיל ללא נר?
תשובה: יש להבדיל ללא נר (משנה ברורה סימן תרכד ס"ק ז, וכן דעת הרב עובדיה יוסף שליט"א), ויש מן הספרדים הנוהגים לברך על נר שמדליקים כעת (כף החיים סי' יג ס"ק יז, וכן דעת הרב מרדכי אליהו שליט"א. ראה מקראי קודש  הרב הררי יב, ז) הרב יאיר וסרטיל
שאלה: קפידא - מה זה והאם יש לזה כוח: חשמלאי דתי ביצע עבודה אצלי בבית ויש לנו מחלוקת כספית. שילמתי לו את הסכום שלדעתי מגיע לו, והוא טוען שמגיע לו עוד כסף. הצעתי לו לפנות לבי"ד ליישב את הסכסוך והוא בתגובה כתב לי מכתב קשה ובסיומו (אני מצטט): ".לא תעשוק שכיר עני ואביון מאחיך. ביומו תתן שכרו. אם הסכום הנ"ל לא יעבור אלי אני מקפיד עליך עד שתשלם את חובך - וחוב זה הינו גזל גמור". האם אפשר להקפיד כך, האם לכל אחד יש כוח להקפיד על אחר? האם במקרה של חוב לא פתור אפשר להקפיד? האם מכיוון שהוא מקפיד עליי להביא לו את הכסף בלי שאלות?
תשובה: כיוון שבמקרה שלך אתה חושב ששלמת מה שהיית צריך והוא חושב שאתה חייב יותר, אז אתה מוגדר כנתבע ולכן אינך חייב לשלם אלא עליכם לפנות לבוררות מוסכמת ועל התובע להסכים לכך, שהרי אין הצדקה רציונאלית לא ללכת לבוררות אם הוא חושב שהוא צודק. אינך צריך לחשוש מקפידא כזאת, כי אתה חושב שאינך חייב לשלם ואתה מוכן לשלם אם יתברר שאתה חייב ואין בזה גזל. קפידא בהלכה מצינו, לדוגמא, במי ששכר פועלים וביטל אותם (אך הם מצאו עבודה אחרת, שאם הם גם הפסידו כתוצאה מזה יום עבודה אז להם יש טענה כספית) - יש להם תרעומת עליו כי הוא נהג כלפיהם לא ר. אבל פה אתה טוען ששילמת מה שצריך ומוכן ללכת לבוררות על כך ולכן אין תרעומת וקפידתו אינה מוצדקת ואינך צריך לחשוש שיש פה משהו בדיני שמים.
שאלה: לעבוד יותר בגלל זילזול של האחרים: אני עובד בחברת שמירה מסוימת, שהיא אינה פועלת ע"פ החוק במדינה בכל הנוגע לתשלומי השכר ועושה ככל העולה על רוחה. כאשר התקבלתי ידעתי על כל אבל בגלל נוחיות העדפתי כן לעבוד. נכון להיום, לאחר שכבר עבדתי זמן מה, נוכחתי לדעת כי כל המאבטחים נוהגים כלפיה כמידה כנגד מידה, ע"י זלזול שמירה ואי עשיית מטלות, דבר אשר גורם לי סבל רב מכיון שהכל נופל עלי. יש לציין, שהזלזול לא פוגע באבטחת המקום מכיון שהמקום כמעט לא פעיל ובנוסף, למרות הזלזול, האבטחה כמעט לא נפגעת. יש לציין, שגם המפקחים מזלזלים. איך אני אמור להתנהג, אני חריג בקרב המאבטחים וכתוצאה מכך נופל עלי הרבה יותר ממה שהתחייבתי ונגרם לי סבל רב?
תשובה: עליך לבצע את המשימות עליהם התחייבת בכניסתך לעבודה. מאידך אין עליך חובה לבצע משימות של אחרים. הרב מיכאל יומטוביאן
שאלה: יום גיבוש מעורב: בעלי עובד במרכז צעירים, הוא רכז של פרוייקט מסויים שם. הוא הגבר היחיד וישנן עוד 6 נשים. פעם בשנה עושים להם יום גיבוש, שנה שעברה מוזיאון, השנה סדנא למודעות אישית וכמובן ארוחת צהריים. האם שייך לו לצאת ליום כזה?
תשובה: בתנאי שגם את מצטרפת.
שאלה: בניית סוכה ע"י גוי: בעלי עובד בשירות בתי הסוהר- וערבים בונים את הסוכה- האם הסוכה כשרה?
תשובה: סוכה שנבנתה על ידי גוי לצורך יהודים כשרה ומותר לשבת בה ולברך עליה. וטוב יותר, שהיהודי הוא יניח את הסכך או יחדש בה איזה דבר בדפנות או בסוכה. אפשר לעיין בשו"ת יחוה דעת חלק ו' סימן מ"א.
שאלה: ניקוי "אוניברסיטה" בשבת: הבן שלי (בן 4 חודשים) פולט על משטח פעילות העשוי מבד (המכונה "אוניברסיטה"). מותר לי לנגב את הפליטה שלו בטישיו יבש בשבת?
תשובה: כן. חג שמח הרב יעקב כהן.
שאלה: בדיקות מעבדה בחול המועד: אני בהריון בשבוע ה 10. ועלי לעשות בדיקת חלבון עוברי וסקירת מערכות(את הבדיקות הייתי צריכה לעשות הרבה לפני אבל לא יצא לי) מטרת הבדיקות היא לגלות מומים בעובר שיהיה אפשר לטפל בהם בהמשך, אם עושים את כל הבדיקות ביחד אז סיכויי הגילוי גדולים יותר. הבדיקות כוללת אולטראסאוד ובדיקות דם, וכבר קבעתי תור לחוה"מ האם עלי לבטלו או שמותר לי ללכת אז? יש לציין שהמכונים די עמוסים ואני עשויה להתקשות לקבוע בתאריך אחר.
תשובה: מותר.
שאלה: אכילה בסוכה: אדם שאוכל בשר דגים וכדומה,אבל אינו אוכל לחם: 1. האם חייב בסוכה? 2.האם מברך לישב בסוכה?
תשובה: אכילת ארעי מותרת לאכילה מחוץ לסוכה. אכילת בשר פירות וכד' ללא לחם או מיני דגן נחשבת לאכילת ארעי ולכן אינה חובה, אם כי סעודה של ממש ראוי להחמיר כן לאכול בסוכה. היות ואין חובה לאכול מינים אלו בסוכה, לכן ממילא כשאוכלם בסוכה אינו חייב בברכת לישב בסוכה. ומובא באחרונים שמי שאוכל סעודה של ממש בסוכה, ראוי קודם לאכול גם פת או תבשיל של מיני דגן, עוגה וכד' על מנת לברך קודם לסעודתו לישב בסוכה.
שאלה: דפנות, סכך וחומרת החזון איש: סוכתי בנויה על מפתן ביתנו, כך שהפתח ליציאה מהבית עובר דרכה. כעת, בניתי את הסוכה באופן שחיברתי שתי דפנות זו לזו, ואת הרווח בין הזוגות עשיתי מעבר. יוצא, שיש לי שתי ר הפוכים, זה מול זה, ו 2 מעברים ביניהם. כמובן ששתי החלקים (ה ר ) מחוברים אחד לשני (ם ). 1. האם יש בעיה בכשרות הסוכה? 2. האם עליי לחבר טפח נוסף על מנת שכל חצי בפני עצמו יחשב סוכה או לאחד מהם? שאלה נוספת בעניין הסכך. אם חיברתי את המוטות להעמדת הסכך בברגים לדפנות הסוכה, ועליהן הנחתי את הסכך, יש בכך בעיה? ואחרונה, סוכתי וודאי לא לשיטת החזון איש. האם עליי לומר זאת לאדם שיתכן והוא מחמיר לפי שיטה זו, אם הוא אינו שואל לבד?
תשובה: שלח ציור מדויק. החזו"א הוא דעת יחיד בנושא זה, וגם לדעתו הסוכה כשרה בדיעבד.
שאלה: שני פתחים לסוכה: בקדמת ביתי ישנה חצר קטנה עם שני פתחים, אחד השער של החצר והשני הדלת של הבית, האם יש בעיה לבנות שם סוכה? (מהצדדים יש דפנות מלאות)
תשובה: אם יש שיעור סוכה בדפנות, ללא דלתות, הסוכה כשרה.
שאלה: הורדת גבות אצל קוסמטיקאית: הרב ליאור כתב בתשובתו לגבי הורדת שיער מהגבות לגברים ש"אם המטרה היא למנוע צער (כמו פה, ובמיוחד מפני שאתה נצרך לכך כדי למצוא שידוך), ולא כדי להתייפות, אין בכך בעייה". נתעוררה אצלי עוד שאלה. האם מותר לעבור טיפול אצל קוסמטיקאית לצורך זה בתנאים הבאים: א) הטיפול קצר מאוד (10-15 דק ). ב) הטיפול כואב במיוחד (טיפול באמצעות מחט חשמלית מיוחדת) ג) בזמן הטיפול אין ייחוד (אני הולך עם אחותי) ד) אין אפשרות להסתכל על הקוסמטיקאית בזמן הטיפול מכיוון שהטיפול נעשה באיזור העין. יש לציין שמפני שחשבתי שמותר, כבר עברתי מספר טיפולים כאלה, כך שהמציאות היא בוודאות כמו שמצויין.
תשובה: אם אין איש שיעשה את זה אפשר אצל קוסמטיקאית.
שאלה: מינוי שליח למכירת חמץ: בפסח האחרון הבאתי הביתה את החמץ שנשאר לי בישיבה והנחתי אותו ביחד עם כל החמץ שאבי מכר. האם הייתי צריך למנות את אבי להיות שליח בשביל למכור לי את החמץ? (בדר"כ אבא שלי מוכר חמץ גם בשביל אנשים אחרים, ואני יודע שהם ממנים אותו להיות שליח בשבילם למכור את החמץ שלהם). מצד אחד, אני כבר גדול (בן 20), אך מצד שני, עוד אין לי עצמאות כלכלית (אין לי חשבון בנק, ההורים משלמים לי על הישיבה, וכו ). האם לאחר מעשה, המכירה חלה על החמץ שהוספתי וניתן לאוכלו או שכיוון שלא מיניתי את אבי לשליח המכירה לא חלה וממילא החמץ אסור?
תשובה: צריך לשאול את האבא מה הוא חשב במכירה. אם האבא כיוון למכור את חמצך והבין שהוא יחד עם שלו - המכירה חלה, למרות שלא אמרת לו, כי הוא חשב שהוא מוכר אותו ויש פה "זכין לאדם שלא בפניו", בייחוד אם הוא מכר בשבילך בשנים קודמות. אם הוא לא כיוון ככה יש בעיה ואין להנות מהחמץ. אמנם אם החמץ התערבב הוא בטל ברוב. לכתחילה, כמובן שצריך לומר לאבא, אבל די באמירה ולא צריך מעשה וקניין לעשיית שליח.
שאלה: פסיפלורה ומנהגים שונים באוכל: שמעתי שישנה מחלוקת בענין הפסיפולרה האם זה עץ או שיח. ברצוני לשאול - האם מותר לאדם שמחמיר בזה שזה עץ לאכול פרי זה אצל אדם שמיקל בזה שזה בשיח כאשר ידוע שהפרי הוא מגידול של שנה שניה והוא בגדר עורלה. וכן ככלל - כיצד יש לנהוג כאשר ישנם מנהגים שונים בין אנשים לעניין אוכל, האם בשל כך יש להיזהר יותר או שמא כל עוד אני אוכל אצל אדם יראה שמיים אפשר לסמוך על דעתו ועל מנהגיו?
תשובה: שאלה זו ארוכה ועניינה הוא האם למתיר מותר להאכיל לאדם האוסר דבר האסור על האוכל ומותר למאכיל. נחלקו בכך האחרונים, עיין פר"ח סי' תצז ומהרלב"ח בתשובה. הנטייה לפסוק שיש להזהר בכך אפילו שנמצאים אצל המתיר. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: תוכי בסוכה: 1.בניתי פרגולה (לשם סוכה) ושם יש לי כלוב קבוע של תוכי, האם אני צריך לשים מחיצה או שהתוכי יכול להיות בתוך הסוכה? 2. הסכך הינו מבמבוק מושחל בחוט ברזל, האם צריך להוציאו, ולמה?
תשובה: אם אין ריח רע מכלובו של התוכי, הוא יכול להישאר בסוכה. חוט ברזל פסול לסכך. ולכן אין להעמיד את הקנים בחוט ברזל.
שאלה: יום השלושים חל בחול המועד סוכות: יום השלושים של גיסי, אח של אישתי, יחול באחד מימי חול המועד סוכות. האם מותרת הכניסה בימים אלו לבית העלמין? אם לא, איך עליהם לנהוג?
תשובה: בערב יום כיפור נגמרו דיני האבלות של שלושים לאבלים שאינם בניו של בנפטר. לא עושים אזכרה ולא עולים לקבר בחול המועד. יש לעלות לקבר ולעשות את האזכרה לאחר חול המועד.
שאלה: כשרות תבלינים: חמותי הביאה מצרפת תבלין בשם ראס אל חנות. האם התבלין כשר? על השקית לא כתוב מה תערובת התבלינים מכילה ולא כשרות.
תשובה: תבלין ראש החנות הוא תבלין מהמשובחים שבחנות, אם הוא 100  טבעי ללא תוספות אלא תבלינים כתושים אפשר להקל, אבל אם אין יודעים שמא יש תערובות של דברים נוספים אין להשתמש בתערובת. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: כיצד איסור דרבנן נוצר?: כיצד איסור דרבנן נוצר, האם ישבו הסנהדרין על כל איסור דרבנן שקיים בהלכה וגזרו אותו ואת גדריו או שקבעו בצורה כללית טווח בטיחות מהאיסור דאורייתא וכל דבר שקרוב אליו נאסר למרות שלא גזרו על מעשה זה באופן ספציפי? אם נאמר שישבו החכמים ותיקנו את האיסורים בצורה פרטנית, אז לא מובן לי במה נחלקו האחרונים או הראשונים כשחולקים האם יש בדבר מסויים איסור דרבנן או שהוא מותר, מה יש לחלוק? הרי הכל ידוע. יותר יובן אם נאמר שהיה שטח אפור ונחלקו הראשונים והאחרונים האם הוא בתחום האסור או המותר. (האם דבריי נכונים?) דבר אחרון: מי המוסמכים ליצור איסור דרבנן: סנהדרין בלבד או גם בתקופות יותר מאוחרות ניתן היה לתחדש איסורי דרבנן?
תשובה: חכמים קבעו תקנות. כשהם קבעו את התקנות או הגזירות הם בדרך כלל תיקנו זאת על מקרה מסוים ומוגדר אולם המחלוקת נוצרו כשנפגשו עם מקרים אחרים. כאן נחלקו איזה עיקרון הוא שהנחה את החכמים שאסרו. ניסוח הגדרים והכללים של האיסורים מדרבנן יצרו את המחלוקות בנוגע לאיסורי דרבנן. תקנות וגזירות חדשות של חכמים נקבעו עד גמר חתימת התלמוד. הכוח של החכמים תלוי בקבלת ישראל את התקנות והגזירות של החכמים. את התלמדו כל עם ישראל קיבל. לאחר מכן כל המחלוקות נוגעות לפרשנות למה שנאמר בדורות הקודמים. הסמכות בפסיקת ההלכה תלויה בקבלת הקהילות פוסקים עליהם. הנושא הוא ארוך וכתבתי בצורה תמציתית.
שאלה: המקור לחישובי הגימטריה: מה המקור לכל עניין הגימטריות, האם כל אחד יכול לעשות גימטריה? האם ניתן לבסס על גימטריה הוכחה כל שהיא, ואם לא, מה ענינה? האם זה רק דבר שמקבלים במסורת וממילא רק את המסר הזה רצו להעביר והחילוקים בגימטריות בכל הדרכים גם הם עובדים כך? אני מדבר על א"ת ב"ש, גימטריה קטנה וכו'. יש לציין, שאם גימטריה ניתנת להעשות ע"י כל אחד שיחשב אז יכולים להוכיח דברים לא נכונים. לדוגמא: רש"י על התורה כותב שכושית זה גימטריה של יפת מראה אך גם של מכוערת, סליחה על הדוגמא הקיצונית אך רצוני לברר אמיתה של תורה.
תשובה: התורה נדרשת בשבעים פנים. מכיון שהתורה היא אלוקית יש עוד דרכים לדרוש כל פסוק, כמו שהטור - בעל הטורים - פירש על התורה. אבל לא כל אחד יכול לעשות את זה, השאלה היא מה הוא רוצה להוציא מהגימטריות האלה, מה ההבנה שהוא רוצה. אבל ברור שזו אחת מהדרכים שהתורה נדרשת בהם אלא שזה כמו שבי"ג מידות לא כל אחד יכול לדרוש מעצמו. ודאי שאחרי חתימת התלמוד אנו כבר לא בדרגה גבוהה שנוכל לדרוש ע"פ המידות להוציא דברים חדשים, ולכן כשמתעוררת היום בעיה הלכתית, גדולי ישראל פותרים אותה ע"פ התלמוד ולא דורשים בעצמם. לא נראה לי שיש בדורות שלנו אנשים ברמה כזו שיכולים לדרוש לבד גימטריות ולהוציא מזה מסקנות, ובייחוד מסקנות להלכה. נכון שאפשר לפעמים בדרך דרוש לומר. אבל היום דורותינו אינם בדרגה כזאת שהם יכולים לדרוש בגימטריות, אם כי ברור שזו דרך שהתורה נדרשת בה.
שאלה: גירור שוקולד בשבת: האם מותר בשבת לגרור שוקולד לתוך משקה שוקו כאשר הדבר נעשה במגרדת שהיא לצורך זה בלבד ומעולם לא שמשה לגרד מגידולי קרקע? בנוסף-האם מותר לקחת לביה"כ בשבת משקפיים כאשר איני יודעת באם אזדקק להם (לפעמים יכולה להסתדר בלעדיהם)?
תשובה: אסור לגרור שוקולד במגרדת כזו משום שזהו כלי המיוחד לכך, אלא מותר לטחון רק בסכין, וזאת משום שאין טוחן אחר טוחן (שמירת שבת כהלכתה פרק ו אות יא) לגבי משקפיים אין איסור לקחתם לביה"כ במקום שיש עירוב (ואם אין עירוב אסור אף אם תרכיבי אותם בשעת ההליכה, כיוון שאינך רגילה להרכיבם תמיד). הרב יאיר וסרטיל
שאלה: היחס בין שבת ליום כיפור: נקלעתי לדיון באשר ליום השבת ויום כיפור. דעה אחת אמרה שיום השבת הוא הקדוש מכולם וקיום מצוותיו חשוב וקדוש יותר מיום כיפור, ואילו דעה אחרת שיום הכיפור קדוש יותר משבת. כל אחד הביא לכך נימוקים שונים. הדעה האחרונה הביאה כראיה את מספר התפילות שמתפללים ביום כיפור ומהפסוקים. אודה לתשובה מנומקת.
תשובה: יש דברים שבהם רואים שמעלת שבת עליונה יותר. כך אנו רואים שבשבת יש שבעה עולים לתורה לעומת יום הכיפורים שיש שישה עולים בלבד. עוד מצאנו בענין החומרה של מי שמחלל שבת, שהמחלל שבת הוא חייב סקילה לעומת זאת ביום הכיפורים יש חיוב כרת. רואים גם שבשבת יש מעלה של עונג שבת וסעודות שבת. באופן פשוט, יום שבו יש מצווה להתענג הוא מלמד על המעלה הגדולה של היום. אולם מאידך, יום הכיפורים נקרא בתורא שבת שבתון. הלשון הזאת אומרת שיום הכיפורים הוא השורש לכל השבתות. ביום הכיפורים יש ריבוי תפלות. יום הכיפורים הוא היום היחיד בו ניתן להיכנס אל קודש הקודשים. אם כן, נראה שביום זה יש דבקות גדולה יותר בקב"ה. ונראה לבאר, שמבחינה פנימית ומבחינת הבכוח השבת עליונה יותר אולם מבחינת הבפועל יום הכיפורים הוא גדול יותר. במציאות, בעולם הזה, יום הכיפורים הוא היום שיש לנו את המעלה הרוחנית היותר עליונה. זהו יום של דבקות בקב"ה. אולם מבחינת העתיד. מבחינת העולם הבא. השבת היא עליונה יותר.
שאלה: ת לקרוב משפחה מכספי ציבור: האם מותר לראובן, המכהן כחבר בהנהלת עמותה ציבורית, לחתום על צ קים של העמותה המיועדים לשמש כמשכורת לשמעון, המועסק ע"י אותה עמותה, והינו קרוב משפחתו של ראובן? במידה וכן, האם ממידת חסידות ראוי להמנע מכך?
תשובה: עד כמה שידוע לי, בעמותה צריך 2 חתימות, מאחר והיא עסקי ציבור שכך מקובל בהם. ולכן אין חשש כיוון שיש עוד אחד שחותם.
שאלה: כשרות בקרדי בריזר: האם הבריזר של בקרדי בטעמים שונים כשר גם בחו"ל? (בדומה לבירות למיניהן, בארץ הוא כשר)
תשובה: במידה ואין כשרות על המוצר, הוא אינו כשר.
שאלה: לימודי פסיכוטרפיה הוליסטית: האם מותר ללמוד לימודי פסיכוטרפיה הוליסטית, לימודים אלה מתיחסים ללימודי פסיכולגיה וגם להבט הרוחני של האדם וכתוצאה מכך מדברים על נפשו בהבטים שמעורבים גם מתורות המזרח. כאמור גדולי ישראל אמרו לא ללמוד חוכמות חיצוניות, ובכל זאת מה עושים אם רוצים ללמוד להיות מטפל הוליסטי?
תשובה: גדולי ישראל לא אסרו ללמוד מדעים שימושיים המביאים תועלת לאדם. הבעיה היא באווירה ובמסגרת ובתכנים פסולים שמדענים (בעיקר זוטרים) עלולים להכניס ללימודים אך לא במדעים עצמם. האם מדובר במסגרת אקדמאית מוכרת? האם תורות המזרח הן טכניקות בעלמא או שיש בהן תכנים אליליים?
שאלה: דקל קנרי: האם ניתן לברך על לולב מעץ דקל קנרי?
תשובה: בעבר היה בדבר מחלוקת גדולה בין הפוסקים, האם הקנרי כשר לברכה או פסול לחלוטין, דעתו של הרב משה פיינשטיין זצ"ל ועוד היה לאסור את הקנרי מכל וכל, ואילו דעתם של הגרש"ז אויערבך זצ"ל, הציץ אליעזר, הר צבי ויבל"ח הרב עובדיה יוסף ועוד להתירו. אשר על כן, על כך נאמר: "המחמיר תבוא עליו ברכה, והמקל יש לו על מי לסמוך".
שאלה: "כשר" - מכיל אבקת חלב נכרי?: האם יש קשר בין מוצר חלבי שכתוב עליו "כשר" (לא "כשר למהדרין"), לבין היותו מכיל רכיבי אבקת חלב נכרי? כלומר, האם מותר למקפיד שלא לאכול גבינה צהובה, קוטג וממתקים שמכילים אבקת חלב נכרי - לאכול ממוצרים כאלו ברמה של "כשר", כאשר לא נכתב במפורש על האריזה שהם אכן מכילים אבקת חלב נכרי?
תשובה: ציון אבקת חלב נכרי נתון בויכוח קשה, האם יש חובה לציינו או לא. הרבנות הראשית לישראל החליטה שתמיד צריך לציין אולם לא תמיד החלטה זו מיושמת, ועל כן יתכן מצב של כיתוב כשר ויש בו אבקת חלב נכרי, מנסים לשפר אבל עדיין ללא הצלחה גמורה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: כפית קפה בממרח פרווה: הכנתי נס קפה, ובאמצעות כפית פלסטיק (חד פעמית שרק הוצאה מהאריזה שלה), עירבבתי את הקפה שהכיל חלב. הוצאתי את הכפית מכוס הקפה, וכדקה - 3 דקות לאחר מכן, הכנסתי אותה לתוך קופסא של ממרח כלשהו, כשהממרח הוא פרווה. האם הממרח כעת נחשב לחלבי, ואסור שהוא יבוא במגע עם דברי בשר? אולי כדאי לציין שלא עירבבתי את הממרח עם אותה כפית, אלא פשוט לקחתי קצת עם הכפית, מבלי לערבב את הממרח.
תשובה: אם הכפית הייתה שטופה ורחוצה לפני שהכנסת אותה לממרח הממרח לא נעשה חלבי כלל. אך אם לא שטפת את הכפית והיא עדיין לחה מחמת החלב שהיה בקפה יש להוציא מעט מהממרח שבו נגע הכפית ואז נשאר כל שאר הממרח פרווה.
שאלה: זוגיות במצב חדש של הורות: ב"ה נולד לנו בן בכור. כיצד, והאם בכלל, ניתן לחזור לזוגיות שהייתה לפני הלידה? כיוון שהטיפול וההשגחה על התינוק דורשים הרבה זמן ובשאר הזמן יוצא לנו להתעסק בעניינים הטכניים של עבודה, לימודים וסידורי הבית. האם התקופה שלפני היא משהו שהיה ואיננו עוד? האם מדובר רק בתקופה הראשונה שלאחר הלידה?
תשובה: תקופות שונות יש בחיים שלנו. תקופות שונות יש בזוגיות. הלידה לא תגנוב לכם את הזוגיות. היא בסופו של דבר תדביק ביניכם עוד יותר. נכון שבהתחלה זה נראה כאין ספור של מאמצים קטנים שלא מאפשרים להתפנות למשהו שנוגע למזון הנפשי שאנו כה צריכים בזוגיות אולם הצמאון שנבנה לכם עתה הוא יביא לכם ברכה גדולה. אתם תמצאו אחד את השני במקום בוגר יותר, במקום אחראי יותר, באתגר משותף ובהרגשה של יצירה, יצירת משפחה. בניית אקלים חינוכי עם אווירה מידותית טובה היא דבר שימלא לכם את החיים בתוכן. בכל אופן, תשתדלו גם מידי פעם לעשות פסקי זמן יזומים כדי להיות ביחד ולהתבונן על עצמכם ועל כל הטוב שאופף אותכם.
שאלה: התחלה ברגל שמאל לאחר יו"כ: לאחר יו"כ אנחנו מרגישים שכאן המבחן האמיתי של האמונה, פה אסור לנו ליפול בשום עבירה כי עכשיו אנו כבר נקיים מחטאים לאחר יו"כ. אבל מה קורה אם בכל זאת נפלתי, ואפילו לא פעם אחת? היצר הרע נותן לי להרגיש מלוכלך שככה התחלתי את השנה לאחר שהתנקיתי מעבירות ואין לי דרך חזרה. אך אני חושב שבזה היצר הרע רוצה להפיל אותנו בזה שנחשוב שאנחנו כבר עמוק בבוץ וכך אפילו נמשיך לחטוא ולעבור עבירות. האם אני צודק במהלך הזה? חשוב לי לזכות את הרבים ולקבל חיזוק נוסף בעניין, וברצוני לשאול איך אני יכול לפתוח דף חדש עם ה כאילו בזה הרגע נגמר יו"כ?!
תשובה: אתה צודק, אין להתייאש אלא לבטוח בד' ולעשות תכנית עבודה איך אתה צמצם את הנפילות יותר ויותר. תחשוב היטב מה ומתי והיכן ולמה באות הנפילות ואיך אתה מתגבר. זה אפשרי עם עבודה נכונה. תתחיל דף חדש בראשון של סוכות ותצליח. אל תחלום שאפשר בבת אחת להתהפך אלא צריך לשאוף להתקדם בשלבים. ובעיקר, ככל שתרבה בשקידת התורה בלי לשים לב לנפילות תצליח לנצח את החולשות.
שאלה: יום טוב שני של גלויות במדרשה: בחורה הנמצאת בארץ למשך שנה, לצורך לימוד במדרשה. כיצד אמורה לנהוג בדין יום טוב שני של גלויות?
תשובה: אם היא מתכוננת לחזור לחו"ל בתום השנה, עליה לנהוג שני ימים טובים.
שאלה: סוכה מתקפלת בטיול: האם מותר לקפל סוכה בחול המועד ולחזור ולבנותה שוב לאחר יממה? שמעתי שאסור לפרק סוכה בחול המועד.
תשובה: לצורך טיול, מותר להשתמש בסוכה מתקפלת.
שאלה: נרות שבת בסוכה: האם עדיף להדליק נורה חשמלית בסוכה או להעדיף נר שבת רגיל - ודבר זה יגרום מתח ליושבי הסוכה (בעקבות ילדים מתרוצצים בסוכה וחשש דליקה) ויגרום להפך מ בית?
תשובה: אין להדליק נר בסוכה, הדבר מסוכן וגם הרוח עלולה לכבותו.
שאלה: דיני בניית הסוכה: 1) האם מותר שבסוכה יהיה ברזל אחד בסכך? 2) האם מותר לבנות דופן מחוטים? 3) האם מותר שיהיה בדופן חור קרע? 4) כמה טפחים צריך בין סכך לסכך? 5) האם מותר דופן מתנדנדת?
תשובה: 1. אם יש מספיק סכך אף ללא ברזל מותר, אך לכתחילה יש להקפיד שהברזל לא יעמיד את הסכך, כלומר שהסכך יוכל להחזיק מעמד ברוח מצויה אף ללא הברזל. 2. אין לבנות מחוטים משום שקשה מאוד למותחם באופן שלא ינודו ברוח (אמנם אפשר מרצועות מתוחות שלא ינודו ברוח, ובין רצועה לרצועה יהא פחות מג' טפחים, ולמנהג האשכנזים במקרה זה יש לעשות ד' דפנות שלמות ולא רק שתיים ומחצה). 3. ישנם כמה מקרים בהם אין בעיה בחור: א. אם מלבד דופן זו יש מספיק דפנות שלמות המכשירות כבר את הסוכה (2 דפנות צמודות שלמות ועוד אחת שיש בה לפחות ארבעה טפחים צמוד לאחת מהדפנות הללו. יש בכך פרטים רבים שאיני יכול לפרטם כאן) אז ודאי אין בעיה. ב. אם החור קטן מג' טפחים על ג' טפחים אין בעיה. ג. אם מתחת לחור או מעל החור יש בדופן עשרה טפחים. בשאר המקרים יש בעיה. 4. באופן כללי צריך שרוב הסוכה תהא מוצלת בסכך. מעבר לכך צריך שבין סכך לסכך יהיו פחות מג' טפחים. אם יש חור של ג' טפחים על ג' טפחים ומעלה אין לשבת מתחת לחור, ואם בגלל החור לא נשאר בסוכה גודל מינימלי המכשיר את הסוכה - כל הסוכה פסולה. 5. אסור שתהא דופן מתנדנדת (וגם כאן, כאמור למעלה, הבעיה היא דוקא כשאין מספיק דפנות אחרות המכשירות כבר את הסוכה). חג שמח! הרב יאיר וסרטיל